open-index/open-wikipedia-markdown huggingface dataset:
Anatolijus Liadovas

**Anatolijus Liadovas** (, 1855 m. balandžio 29 ar gegužės 4 d. Sankt Peterburgas – 1914 m. rugpjūčio 15 d. arba 28 d. Polynovskoje prie Borovičių, dab. Naugardo sritis) – rusų kompozitorius, dirigentas, pedagogas. 

## Biografija
1878 m. baigė Sankt Peterburgo konservatorijos N. Rimskio–Korsakovo kompozicijos klasę ir pradėjo joje dėstyti; Nuo 1886 m. profesorius. Nuo 1884 m. dar dėstė Rūmų giedotojų kapeloje. XIX a. aštuntame dešimtmetyje suartėjo su „Galingojo sambūrio“ kompozitoriais, devintame dešimtmetyje buvo Beliajevo būrelio narys. Dirigavo įvairių organizacijų renginiuose, rusų simfoniniuose koncertuose. 

Mokiniai: Borisas Asafjevas, Konstantinas Galkauskas, Michailas Gnesinas, Nikolajus Miaskovskis, Sergejus Prokofjevas, Juozas Tallat Kelpša, Mykolas Bukša, Stasys Šimkus, Emilis Mlynarskis.

## Kūryba
Iki 1900 m. daugiausia kūrė muziką fortepijonui, vertingiausi kūriniai – miniatiūros. 1904–1914 m. sukūrė ryškiausius simfoninės muzikos kūrinius. Jiems būdinga spalvingumas, mikrotematizmas, kameriškumas, programiškumas, pasakos ir epiniai motyvai, glausta forma. Sukūrė kantatų, pjesių fortepijonui, chorų, romansų, dainų vaikams, daugiau kaip 200 rusų liaudies dainų išdailų. Kūryba grindžiama romantinės ir rusų klasikinės muzikos tradicijomis. 
;Žymiausi kūriniai
* Messinos nuotaka kantata, 1878 m., pagal F. Šilerio žodžius.
* Ragana (Baba–jaga) simfoninis paveikslas, 1904 m.
* Užburtas ežeras, simfoninis paveikslas, 1909 m. 
* Kikimora, simfoninis paveikslas, 1909 m.
* Aštuonios rusų liaudies dainos, simfoninis ciklas, 1906 m.
* Arabeskos, pjesė, 1878 m.
* Apie senovę, pjesė, 1889 m.
* Muzikinė tabokinė, pjesė, 1893 m.
* Barkarolė, pjesė, 1898 m.

## Šaltiniai

## Nuorodos
* Anatolijaus Liadovo muzika
Pasaulio trumpo baseino čempionatas

**Pasaulio trumpo baseino čempionatas** – kas dvejus metus vykstantis plaukimo čempionatas 25 metrų ilgio baseine. Čempionatą administruoja Tarptautinė vandens sporto federacija FINA. Pirmosios varžybos įvyko 1993 m. Maljorkos Palmoje, Ispanijoje. Lietuvos atstovė  Rūta Meilutytė 2012 metais iškovojo 3 medalius (2 aukso ir 1 sidabro).

## Čempionatai

## Nuorodos
* FINA vyrų statistika  
* FINA moterų statistika
Europos plaukimo federacija

**Europos plaukimo federacija** (**LEN**) – vandens sporto federacija įkurta 1926 m. Budapešte, Vengrijoje. Federacija pavaldi tarptautinei vandens sporto federacijai FINA. Organizacijos būstinė įsteigta Romoje, Italijoje.

LEN administruoja šias vandens sporto šakas ir jų čempionatus: sinchroninis plaukimas, šuoliai į vandenį, plaukimas, plaukimas atvirose vietose, vandensvydis.

## Čempionatai
LEN rengia šiuos čempionatus:
*Europos vandens sporto čempionatas (vyksta kas 2 metus)
*Europos trumpo baseino čempionatas (vyksta kas 2 metus)
*Europos vandensvydžio čempionatas (vyksta kas 2 metus)
*Europos meistrų čempionatas (vyksta kas 2 metus)
*Europos jaunių čempionatas (vyksta kasmet)
*Europos atvirų vietų plaukimo čempionatas (vyksta kasmet)

## Nariai
LEN priklauso 50 šalių ir teritorijų:

* 
*
*
*
*
* 
*
*
*
*
*
* 
*
* 
* 
* 
* 
* 
* 
*
*  
*
*
* 
* 
*

*
*
* 
*
* 
* 
* 
*
* 
* 
* 
* 
* 
* 
* 
* 
* 
* 
*
* 
* 
* 
*
* 
*

## Nuorodos
*LEN oficiali svetainė
Abliacija (glaciologija)

**Abliacija** glaciologijoje vadinamas reiškinys, kai ledynas praranda jo paviršiuje esantį ledą ar sniegą. Abliacijos priežastis gali būti ledo tirpimas ar sublimavimasis, paviršiumi tekančio vandens poveikis. Dėl abliacijos ledyno storis plonėja, jei nėra ją kompensuojančių veiksnių.
FINA pasaulio meistrų čempionatas

**FINA pasaulio meistrų čempionatas** – kas dvejus metus rengiamas vandens sporto čempionatas, kuriame gali dalyvauti tik profesionalūs plaukikai ir vyresni nei 25 metų. Čempionate varžomasi penkiose sporto šakose: plaukime, sinchroniniame plaukime, atvirų vietų plaukime, nardyme ir vandensvydyje.

## Čempionatai
*1986 -  Tokijas, Japonija
*1988 -  Brisbenas, Australija
*1990 -  Rio de Žaneiras, Brazilija
*1992 -  Indianapolis, JAV
*1994 -  Montrealis, Kanada
*1996 -  Šefildas, JK
*1998 -  Kasablanka, Marokas
*2000 -  Miunchenas, Vokietija
*2002 -  Kraistčerčas, Naujoji Zelandija
*2004 -  Riccione, Italija
*2006 -  Stenfordas, JAV
*2008 -  Pertas, Australija
*2010 -  Geteborgas, Švedija

## Nuorodos
*2010 Pasaulio meistrų čempionato oficiali svetainė
Azijos plaukimo federacija

**Azijos plaukimo federacija** (**AASF**) – vandens sporto federacija įkurta 1978 m. Berlyne, Vokietijoje. Organizacija pavaldi tarptautinei vandens sporto federacijai FINA ir Azijos olimpiniam komitetui.

2009 m. federacijos prezidentu tapo Sheikh Khalid Mohammed Al Badr Al Sabah iš Kuveito.

Federacija organizuoja Azijos plaukimo čempionatą.

## Nariai

* prisijungė prie LEN.

## Išnašos
Aleksandras Liapunovas

**Aleksandras Liapunovas** (, 1857 m. birželio 6 d. Jaroslavlis – 1918 m. lapkričio 3 d. Odesa) – rusų matematikas ir mechanikas. Peterburgo mokslų akademijos narys.

## Biografija
Tėvas astronomas, Demidovo teisės licėjaus direktorius Michailas Liapunovas, broliai kompozitorius Sergejus Liapunovas ir kalbininkas Borisas Liapunovas. Tėvui 1868 m. mirus motina su vaikais 1870 m. persikėlė į Žemutinį Naugardą, ten Aleksandras 1876 m. aukso medaliu baigė gimnaziją. 1880 m. baigė Sankt Peterburgo universitetą. 1885–1902 m. dėstė Charkovo universitete, 1887–1893 m. Charkovo technologijos institute; nuo 1892 m. profesorius. 1901 m. Peterburgo mokslų akademijos narys. 1902–1917 m. dirbo Peterburgo mokslų akademijoje. 1917 m. su sergančia plaučių tuberkulioze žmona apsigyveno Odesoje. 1918 m. dėstė Odesos universitete. Mirus žmonai nusišovė.

## Mokslinė veikla
Mokslinių tyrimų svarbiausios sritys – potencialo teorija, tikimybių teorija. Sukūrė mechaninių sistemų pusiausvyros ir judėjimo stabilumo teoriją ir jos matematinį aparatą. Ištobulino tolygiai besisukančio skysčio figūrų teoriją, įrodė, kad egzistuoja vienalyčių ir nevienalyčių skysčių pusiausviros figūros, artimos elipsoidui ir sferai, kad kriaušės pavidalo pusiausviros figūros nestabilios. Ištyrė elektros potencialo priklausomybę nuo netolygiai pasiskirsčiusių paviršiuje krūvių, įrodė, kad Dirichlė uždavinio Gryno funkcijos yra simetriškos. Tikimybių teorijoje sukūrė charakteristinių funkcijų metodą, apibendrinęs P. Čebyšovo ir A. Markovo tyrimus įrodė Liapunovo teoremą.

## Literatūra
* Цыкало А. Л. Александр Михайлович Ляпунов. 1857–1918. М.: Наука, 1988.
* Чеботарёв Г. А., Лукомская А. М., Смирнов В. И. (Ред.) Александр Михайлович Ляпунов. 1953. 268 с.
* Анатолий Шибанов. Александр Михайлович Ляпунов. / Молодая гвардия. 1985. 336 с.

## Šaltiniai
Sergejus Liapunovas

**Sergejus Liapunovas** (, 1859 m. lapkričio 30 d. Jaroslavlis – 1924 m. lapkričio 8 d. Paryžius) – rusų kompozitorius, pianistas, dirigentas.

## Biografija
Tėvas astronomas, Demidovo teisės licėjaus direktorius Michailas Liapunovas, broliai matematikas Aleksandras Liapunovas ir kalbininkas Borisas Liapunovas. Tėvui 1868 m. mirus motina su vaikais 1870 m. persikėlė į Žemutinį Naugardą. Baigė Žemutinio Naugardo gimnaziją. 1883 m. baigė Maskvos konservatorijos S. Tanejevo kompozicijos ir fortepijono klasę.

1910–1923 m. dėstė Sankt Peterburgo konservatorijoje; profesorius. Koncertavo kaip pianistas ir dirigentas.

Kūryboje tęsė „Galingojo sambūrio“ tradicijas. Kūriniuose fortepijonui (2 koncertai, 1809 m., 1909; Ukrainietiškoji rapsodija fortepijonui ir orkestrui, 1907; sonata, preliudai) plėtojo etnografinį ir virtuozinį M. Balakirevo stilių. Dar sukūrė dvi simfonijas (1887 m., 1917 m.), simfoninių poemų, koncertą smuikui ir orkestrui (1915 m.), romansų.

## Šaltiniai
Borysas Liatošynskis

**Borysas Liatošynskis** (, 1894 m. gruodžio 22 d. Žitomyras – 1968 m. balandžio 15 d. Kijevas) – ukrainiečių kompozitorius, pedagogas. Ukrainiečių simfoninės muzikos pradininkas.

## Biografija
1918 m. baigė Kijevo universiteto Teisės fakultetą, 1919 m. – Kijevo konservatorijos R. Gliero kompozicijos klasę. 1919–1968 m. Kijevo konservatorijos dėstytojas, nuo 1935 m. profesorius. 1935–1938 m. ir 1941–1944 m. dar dėstė Maskvos konservatorijoje. 1939–1941 m. Ukrainos kompozitorių sąjungos valdybos pirmininkas.

Mokiniai: Osvaldas Balakauskas, Igoris Belza, Igoris Šamo.

## Kūryba
Parašė operų, simfoninių, kamerinių kūrinių, dainų, harmonizavo liaudies dainų, sukūrė teatro spektaklių, kino filmų muzikos. Redagavo ir instrumentavo ukrainiečių ir kitų kompozitorių kūrinius. Kūrybai būdinga slavų muzikos folkloro ir naujų raiškos priemonių jungtis, spalvinga orkestruotė.
;Kūriniai:
* Aukso žiedas (*Золотий обруч*), opera, 1930 m., 2 redakcija 1970 m.
* Ščiorsas, opera, 1938 m.,
* Dvi kantatos, 1939 m.
* 5 simfonijos, 1918 m., 1935–1936 m., 1950 m., 1964 m., 1966 m.
* Simfoninės poemos: „Susijungimas“ 1949 m., „Gražina“ 1955 m., „Prie Vyslos krantų“ 1958 m., „Lenkiška siuita“ 1961 m.,
* 2 fortepijonų trio, 1922 m., 1942 m.,
* 5 styginių kvartetai, 1915–1914 m.,
* Ukrainietiškas kvintetas, 1942 m.,
* 2 sonatos fortepijonui, 1924–1925 m.,

## Literatūra
* Белза І. Б. М. Лятошинський, К., 1947; М.-Лен., 1947;
* Запорожец Н. Б. Лятошинский, М., 1960;
* Самохвалов В. Борис Лятошинський. К.,1972, 1974,1981;
* Копиця М. Симфонізм Б.Лятошинского: епоха, колізії, драматургія, К., 1990
* Козицький П. Борис Лятошинський і його опера «Золотий обруч».
* Музичний світ Бориса Лятошинського. Зб. матеріалів Міжнародної теоретичної конференції. К, 1995;
* Борис Лятошинский. Воспоминання. Письма. Материалы. В 2-х ч. Сост. Л.Грисенко й П.Матусевич, вступ. ст. И.Бэлзы, К., 1985;
* Борис Николаевич Лятошинский. Сб. ст. Сост. М.Коница, К., 1987;

## Šaltiniai
Lamos

**Lamos** (*lama*) - kupranugarinių šeimos žinduolių gentis. 2 rūšys: guanakas ir vikunija. Paplitusios Pietų Amerikoje, Andų kalnuose. Už tikruosius kupranugarius yra mažesnės, neturi kupros, uodega trumpa. Jau inkų laikais iš guanako buvo išvestos 2 naminės lamų formos: tikroji lama ir alpaka. Tikroji lama stambesnė už guanaką. Šiuo metu kyla diskusijos ar alpaka yra vikunijos ar guanako naminė forma. 

Senoji genties sudėtis:

*Guanakas (*Lama guanicoe*)
:*Tikroji lama (*Lama glama*)
:*Alpaka (*Lama pacos*)
*Vikunija (*Vicugna vicugna*)

2001 m. alpakos mokslinis pavadinimas pakeistas iš *Lama pacos* į *Vicugna pacos*, taip alpaką laikant namine vikunijos forma.

Naujoji genties sudėtis:

*Guanakas (*Lama guanicoe*)
:*Tikroji lama (*Lama glama*)
*Vikunija (*Vicugna vicugna*)
:*Alpaka (*Vicugna pacos*)

## Šaltiniai
Četumalis

**Četumalis** () – kurortinis miestas pietryčių Meksikoje, Kintana Roo sostinė, Karibų jūros pakrantėje. Miesto vardas kilęs iš majų kalbos *Chactemàal* , reiškiančio *Raudono medžio vieta*. Yra tarptautinis oro uostas, Zoologijos sodas ir majų kultūros muziejus.

## Šaltiniai
Ludolfs Liberts

**Ludolfas Libertas** (, 1895 m. balandžio 5 d. Tirza, Rusijos imperija, dab. Gulbenės savivaldybė, Latvija – 1959 m. kovo 11 d. Niujorkas) – latvių tapytojas, grafikas, scenografas.

## Biografija
1915 m. baigė Kazanės dailės mokyklą, mokėsi Maskvos S. Stroganovo techninio piešimo mokykloje. 1921 m. grįžo į Latviją. 1923–1944 m. dėstė Latvijos dailės akademijoje, 1942–1944 m. Tapybos studijos vedėjas. 1924–1944 m. Latvijos nacionalinio operos teatro Rygoje dekoratorius ir režisierius. 1944 m. pasitraukė į Vakarus, nuo 1950 m. gyveno Niujorke.

## Kūryba
Sukūrė scenografijų ir kostiumų Latvijos nacionalinio operos teatro Rygoje, Valstybės teatro Kaune, Malmės, Helsinkio, Zagrebo, Sofijos teatrų operos ir baleto spektakliams. Kūriniams būdingas spalvingumas, dekoratyvumas, didelių plokštumų ir smulkaus ornamento derinys, „art deco“ įtaka. Sukūrė taikomosios grafikos kūrinių (plakatų, piniginių ženklų). Gyvendamas JAV impresionistine maniera nutapė Europos miestų peizažų. Nuo 1914 m. dalyvavo parodose.

## Scenografija
* Volfgangas Amadėjus Mocartas. Pagrobimas iš seralio 1924 m., Ryga
* Liudvikas van Bethovenas. Fidelijus 1925 m., Ryga
* Piotras Čaikovskis. Spragtukas, baletas 1927 m., Ryga
* Džiuzepė Verdis. Aida 1927 m., Kaunas
* Kamilis Sen Sansas. Samsonas ir Dalila 1934 m., Kaunas
* Piotras Čaikovskis. Gulbių ežeras 1934 m., Kaunas

## Įvertinimas
* 1931 m. Paryžiaus pasaulinė paroda – Didysis prizas
* 1937 m. Paryžiaus pasaulinė paroda – aukso medalis

## Literatūra
* Ziedonis Ligers. Die Malerei Ludolfs Liberts, Aufbau Verlag, Riga, 1943

## Šaltiniai
Europos trumpo baseino čempionatas

**Europos trumpo baseino čempionatas** – kasmet vykstantis plaukimo čempionatas 25 metrų ilgio baseine. Varžybas rengia Europos plaukimo federacija (LEN). Pirmasis čempionatas įvyko 1991 m. Gelzenkirchene, Vokietijoje.

## Čempionatai

## Lietuvos pasiekimai

## Šaltiniai
Himalajinis lokys

**Himalajinis lokys** (*Ursus thibetanus*) – lokinių (*Ursidae*) šeimos, meškų genties plėšrusis žinduolis.

## Paplitimas
Paplitęs Centrinėje ir Pietryčių Azijoje, Tolimuosiuose Rytuose.

## Apibūdinimas
Himalajinis lokys turi juodą kailį, šviesiai rudą snukį ir ryškią V raidės formos balto kailio dėmę.

Patinai gerokai didesni už pateles.
* Kūno ilgis 120–190 cm.
* Aukštis iki pečių: 70–100 cm.
* Uodega: 11 cm.
* Suaugusių patinų svoris: 60–200 kg, vidutiniškas: 135 kg.
* Suaugusių patelių svoris: 40–125 kg, stambiausių iki 140 kg.
Himalajinis lokys panašus į juodąjį lokį, tačiau himalajinio snukis platesnis.

## Mityba
Minta vabzdžiais ir kitais smulkiais gyvūnais, kartais puola naminius gyvulius.

## Pavojai rūšies egzistavimui
Kai kuriuose vietose himalajinis lokys gali išnykti, nes dėl miškų kirtimo nyksta jo gyvenamosios vietos. Kita grėsmė šiai rūšiai yra medžiotojai, parduodantys lokių kūno dalis liaudies medicinos tikslams.

## Šaltiniai
Libicė prie Cidlinos

**Libicė prie Cidlinos** () – miestelis Čekijos vidurinėje dalyje, į rytus nuo Prahos, prie Elbės ir jos intako Cidlinos santakos. 1340 gyventojų (2008 m.). 

## Istorija
Vienas seniausių Čekijos ankstyvųjų miestų Bohemijoje. Iškilo IX a. kaip zličanų genties centras, priklausė Slavnikų kunigaikščiams. Buvo administracinis ir metalo gamybos centras. 

## Tyrimai
Miestelis pradėta kasinėti XIX a. pradžioje, nuo 1970 m. archeologinius tyrinėjimus vykdo Čekijos mokslų akademijos Archeologijos institutas. Miestas kūrėsi nuo VIII a. prie įtvirtinto piliakalnio – buvo įrengtas trikampis priešpilis, ant piliakalnio X a. pastatyta medinė pilis, papėdėje kūrėsi amatininkų gyvenvietė, pastatyta mūrinė bažnyčia; aplink ją buvo laidojama. Apie 995 m. pilis sudeginta, miestą užėmė Čekijos kunigaikštis Boleslovas II Pamaldusis ir prijungė prie Čekijos. XI a. pilis atstatyta ir naudota iki XII a. pradžios; 1108 m. vėl sudeginta. Kultūriniame sluoksnyje rasta vario ir sidabro liejimo, geležies apdirbimo dirbtuvių liekanų. X a. buvo kaldintos monetos. 

## Asmenybės
Libicėje gimė Adalbertas Prahiškis.

## Galerija

Vaizdas:Evangelický kostel v Libici.jpg|Evangelikų bažnyčia
Vaizdas:Katolický kostel.jpg|Katalikų bažnyčia
Vaizdas:Libické hradiště - příkop.jpg|Piliakalnis
Vaizdas:Socha Svatého Vojtěcha a Radima.jpg|Adalbertas Prahiškis ir jo brolis Radimas
Vaizdas:Základy Slavníkovského kostela v Libici.jpg|Slavníkų bažnyčios liekanos
Vaizdas:Jez v Libici nad Cidlinou.jpg|Cidlina


## Literatūra
* R. Turek. Slavnikovu Libice Praha 1946.

## Šaltiniai
Afrikos plaukimo federacija

**Afrikos plaukimo federacija** (**CANA**) – vandens sporto federacija įkurta 1970 m. Šiuo metu jai priklauso 43 šalys narės. Organizacija pavaldi tarptautinei vandens sporto federacijai FINA.

Federacijai vadovauja Mustapha Larfaoui.

## Nariai
CANA padalino šalis į 4 geografines zonas, kurios savarankiškai rengia savus turnyrus:

## Varžybos
CANA organizuoja šiuos čempionatus:
*Afrikos plaukimo čempionatas
*Afrikos jaunių plaukimo čempionatas
*Afrikos zonų plaukimo čempionatai

## Išnašos

## Nuorodos
* CANA oficiali svetainė
Susan Boyle

**Susan Magdalane Boyle** (g. 1961 m. balandžio 1 d.) – britų dainininkė, išgarsėjo 2009 m. sudalyvavusi talentų realybės šou Britain's Got Talent ir užėmusi 2-ą vietą. Tais pačiais metais išleistas debiutinis albumas „I Dreamed a Dream“ užėmė 1 vietą pardavimų sąrašuose visame pasaulyje.

## Diskografija

### Studijiniai albumai

### Singlai

## Nuorodos
* Oficiali svetainė
*
Arūnas Sakalauskas

**Arūnas Sakalauskas:**

*Arūnas Sakalauskas (1952) – dailininkas, skulptorius
*Arūnas Sakalauskas (1962) – aktorius
Tojotomi Hidejori

**Tojotomi Hidejori** (豊臣 秀頼 *Tojotomi Hidejori*, 1593 – 1615 m. birželio 5 d.) buvo Tojotomi Hidejoši, pirmojo generolo suvienijusio Japoniją, sūnus ir numatytas įpėdinis. Jo motina Jodo-dono buvo Odos Nobunagos dukterėčia.

Kai Hidejoši mirė 1598 m., regentai, paskirti valdyti iki Hidejori pilnametystės, pradėjo grumtis dėl valdžios. Tokugava Iejasu užėmė valdžią po pergalės Sekigaharos mūšyje 1600 m. Hidejori santuoka su Senhime, Iejasu anūke, turėjo Tokugavas apsaugoti nuo Tojotomi klano sąmokslų. Tuo metu aštuonerių metų berniukas mokėsi kaligrafijos rašydamas frazę, kad nori taikos pasaulyje. Tačiau Iejasu toliau į jį žvelgė kaip į galimą grėsmę.

1614 m. žiemą Tokugavos armija užpuolė Osakos pilį, kuria valdė Hidejori. Puolimas nepavyko, bet Hidejori pasirašė paliaubas ir sumažino pilies gynybą.

1615 m. balandį Iejasu sužinojo, kad Hidejori renka karius ir nebeužvertinėja Osakos pilies griovių. Tojotomi pajėgos pradėjo puldinėti Tokugavos įgulą šalia Osakos. 1615 m. birželio 5 d. matydamas, kad pralaimi mūšį, Hidejori su karių būriu išlėkė iš pilies, bet turėjo grįžti, nes už vartų buvo priešai. Nebuvo laiko suorganizuoti gynybos ir pilį pradėjo griauti ir padeginėti artilerija. Hidejori įvykdė sepuku ir taip baigėsi svarbiausiau sukilimas prieš Tokugavų valdžią.

Jo sūnus Tojotomi Kunimacu (8 metai) buvo pagautas ir jam nukirsta galva. Dukra buvo pasiųsta į Tokei-dži, vienuolyną Kamakuroje, kur ji tapo abate Tenšū-ni.

## Išnašos
Ilgalūpis lokys

**Ilgalūpis lokys** (*Melursus ursinus*) – lokinių (*Ursidae*) šeimos žinduolis. Kūno ilgis iki 1,9 m. Paplitęs Pietų Azijoje, nuo Nepalo iki Šri Lankos.

Ilgalūpio lokio maistas skiriasi nuo kitų lokinių, nes šis minta termitais. Maitindamasis lokys uždaro šnerves, kad neįkvėptų termitų ir neuždustų. Toks maitinimasis yra labai triukšmingas ir girdisi 150 m atstumu.

Ilgalūpių lokių kojos stiprios, nagai ilgi. Paprastai šios rūšies lokiai žmogui nepavojingi, tačiau, kaip ir kitų lokių, jų rega ir klausa prasta, todėl netikėtai užklupti jie gali pulti.

## Šaltiniai
Dmitrijus Lichačiovas

**Dmitrijus Lichačiovas** (, 1906 m. lapkričio 28 d. Sankt Peterburgas – 1999 m. rugsėjo 30 d. ten pat) – rusų literatūros ir kultūros tyrinėtojas, visuomenės ir politinis veikėjas, filologijos mokslų daktaras. TSRS mokslų akademijos, nuo 1991 m. Rusijos mokslų akademijos narys.

## Biografija
Gimė sentikių šeimoje. 1928 m. Leningrado universitete baigė romanų ir germanų bei slavų ir rusų filologiją. Už dalyvavimą studentų moksliniame būrelyje 1928 m. suimtas ir kalintas lageryje Solovkų salose. 1931 m. pasiųstas į Baltosios–Baltijos jūrų kanalo statybą, už gerą darbą 1932 m. iš įkalinimo paleistas. 1932–1933 m. leidyklos „Соцэкгиз“ literatūrinis redaktorius, vėliau tipografijos „Коминтерн“ užsienio kalbų korektorius. 1934–1938 m. TSRS mokslų akademijos leidyklos Leningrado skyriaus mokslinis korektorius, redaktorius. Nuo 1938 m. Rusų literatūros instituto Leningrade Senosios rusų literatūros sektoriaus jaunesnysis, nuo 1941 m. vyresnysis mokslo darbuotojas, nuo 1954 m. sektoriaus, nuo 1986 m. skyriaus vedėjas. 1941 m. apgynė mokslų kandidato disertaciją „XII a. Naugardo metraščių sąvadai“. Vokiečiams apsupus Leningradą 1942 m. su šeima evakuotas į Kazanę. 1946–1955 m. Leningrado universiteto profesorius. 1947 m. filologijos mokslų daktaras. Nuo 1970 m. TSRS mokslų akademijos narys. 1985–1991 m. TSRS kultūros fondo, nuo 1993 m. Rusijos kultūros fondo pirmininkas. 1989–1991 m. TSRS liaudies deputatas. 1991 m. po Sausio tryliktosios įvykių Vilniuje pasiuntė TSRS prezidentui M. Gorbačiovui laišką reikalaudamas nedelsiant išvesti TSRS ginkluotasias pajėgas iš Baltijos šalių.

## Mokslinė veikla
Tyrinėdamas Rusios metraščius ir kitus senuosius rašto paminklus parodė jų estetinę vertę, aprašė, kaip juose atsiskleidžia žmogaus charakteris, kaip susiklostė literatūrinės srovės bei žanrai. Tyrinėjimo stiliui būdingas minties tikslumas, faktografija, konceptualumas. Parašė apie 500 mokslo darbų, apie 600 publicistikos straipsnių, vadovėlių, atsiminimų.

## Bibliografija
* Rusų metraščiai ir jų kultūrinė istorinė reikšmė, 1947 m.
* Žmogus senosios Rusios literatūroje, 1958 m.
* Andrejaus Rubliovo ir Jepifanijaus Išmintingojo laikų Rusios kultūra, 1962 m.
* Tekstologija: X–XVII amžių rusų literatūros pagrindu, 1962 m., 1998 m.
* Senosios rusų literatūros poetika, 1967 m., 1979 m.
* Didysis palikimas: Senosios Rusios literatūros klasikiniai kūriniai, 1975 m., 1980 m.
* „Sakmė apie Igorio žygį" ir jos laiko kultūra, 1978 m.
* Rusų literatūros istorinė poetika: Juokas, kaip pasaulėžiūra, ir kiti veikalai 1999 m.
* Rusų kultūra, išl. 2000 m.
* Aš prisimenu, 1991 m.
* Atsiminimai, 1995 m., papildomas leidimas 1997 m.

## Įvertinimas
* 1952 m. – TSRS valstybinė premija
* 1969 m. – TSRS valstybinė premija
* 1984 m. – jo vardu pavadinta mažoji planeta 2877 – „Likhachev-1969 TR2“.
* 1986 m. – Socialistinio darbo didvyris
* 1993 m. – pirmasis Sankt Peterburgo garbės pilietis

## Šaltiniai
Snetertono trasa

**Snetertono trasa** įkurta Norfolke, apie 2 km į šiaurės vakarus nuo Snetertono kaimo (Anglija). Pirminė trasa buvo suformuota 1951 m. iš kelių, likusių nuo 1943-1948 m. toje vietoje veikusio JAV Karinių oro pajėgų aerodromo. Vėliau rekonstruota ir sutrumpinta iki beveik 2 mylių.

Trasoje vyksta įvairių čempionatų lenktynės, įskaitant Britų Formulę 3, Formulę Palmer Audi ir kt.

## Nuorodos
* Oficiali trasos svetainė
Nikolajus Lichačiovas

**Nikolajus Lichačiovas** (, 1862 m. balandžio 24 d. Čistopolis, Kazanės gubernija – 1936 m. balandžio 14 d. Leningradas) – rusų istorikas.

## Biografija
Aukso medaliu baigė Kazanės gimnaziją, 1884 m. – Kazanės universitetą ir paliktas rengtis profesūrai. Nuo 1894 m. Sankt Peterburgo archeografijos komisijos narys, Sankt Peterburgo archeologijos instituto profesorius. 1897 m. įkūrė Rusijos genealogijos draugiją, 1925 m. savo kolekcijų pagrindu – Paleografijos muziejų. 1925 m. TSRS mokslų akademijos akademikas. 1930 m. suimtas, kaltintas antisovietinės Visaliaudinės kovos dėl laisvos Rusijos atgimimo sąjungos įkūrimu, kuriam laikui ištremtas į Astrachanę.

## Mokslinė veikla
Parašė pagalbinių ir specialiųjų istorijos mokslų (sfragistika, paleografija, filigranologija, heraldika, genealogija), taip pat knygotyros, dailėtyros veikalų. Paskelbė XVI a. – XVII a. Rusijos istorijos šaltinių.

## Bibliografija
* XVI a. Maskvos valdovų biblioteka ir archyvas, 1894 m.
* Popieriaus vandenženklių paleografinė reikšmė, 3 d. 1899 m.
* Seniausioji sfragistika, 1906 m.
* Andrejaus Rubljovo stilius, 1907 m.
* Bizantijos ir Rusijos sfragistikos istorijos medžiaga, 1928 m.

## Šaltiniai
Nikolajus Makarovas

**Nikolajus Makarovas:**

* Nikolajus Makarovas (1914) – rusų automatinių ginklų konstruktorius;
* Nikolajus Makarovas (1949) – rusų generolas.
Atlasinis rudasis lokys

**Atlasinis rudasis lokys** (*Ursus arctos crowtheri*) – išnykęs rudojo lokio porūšis, kartais laikomas atskira rūšimi. Tai vienintelis Afrikoje gyvenęs vietinis lokys. Arealas buvo Atlaso kalnai ir gretimi rajonai, nuo Maroko iki Libijos.

Romos imperijai išsiplėtus į Šiaurės Afriką tūkstančiai šių lokių buvo medžiojami pramogai, gaudomi ir naudojami venacijose, nusikaltėlių mirties bausmėms *ad bestias*.
Paskutinis žinomas individas, manoma, buvo nukautas medžiotojų apie 1870 m. Rifo kalnuose šiauriniame Maroke, nors ir dabar pasirodo pranešimų, kad kas nors matė atlasinį lokį.

Atlasinis lokys buvo rudai juodos spalvos, neturėjo baltos žymės ant snukio. Apatinių dalių kailis buvo raudonai oranžinis. Kailio plaukų ilgis – iki 10-12 cm. Snukis ir nagai trumpesni, negu Amerikos juodojo lokio, nors atlasinis lokys buvo kresnesnis ir masyvesnis. Manoma, kad mito šaknimis, gilėmis, riešutais.

## Nuorodos

* Hamdinea W.; Thévenotb M.; Michaux J. (1998). „Histoire récente de l’ours brun au Maghreb“ (prancūzų kalba). *Comptes Rendus de l’Académie des Sciences 321* (7): 565–570
* Day, David (1981). *The doomsday book of animals: a natural history of vanished species*. Viking Press. pages 168–170 (includes illustration) ISBN 0-670-27987-0
Janis Lycytis

**Janis Lycytis** (, 1913 m. gegužės 18 d. Matišų valsčius, Vidžemės gubernija – 1978 m. lapkričio 5 d. Ryga) – latvių kompozitorius, pedagogas.

## Biografija
1940 m. baigė Latvijos konservatorijos J. Vytuolo klasę, 1947–1950 m. dėstė joje. Nuo 1957 m. dėstė Rygos Jazepo Medino muzikos mokykloje.

## Kūryba
Sukūrė simfoniją kameriniam orkestrui (1970 m.), oratoriją „Jūs sugrįžote“ (1967 m.), kantatų, apie 80 choro ir solo dainų, 5 styginių kvartetus (1946–1973 m.). Užrašė apie 150 lietuvių liaudies dainų, 7 jų harmonizavo balsui ir fortepijonui, parašė variacijas fortepijonui lietuvių liaudies dainos „Sėdžiu po langeliu“ tema (1957 m.).

## Šaltiniai
Más

**„Más“** () yra antrasis singlas iš studijinio albumo „Mi Plan“ ispanų kalba, išleistas Kanados/portugalų atlikėjos Nelly Furtado. Singlas pirmiausiai bus išleistas 2009 m. gruodžio 18 d. Vokietijoje.

## Istorija
Más buvo pirmiausiai išleistas kaip pirmasis reklaminis singlas 2009 m. liepos 21 d. pristatantis albumą. Jį atsisiųsti buvo galima nuo albumo išleidimo.

## Singlo turinys
**Atsisiuntimas**
# „Más“ (3:31)

**Vokietijai skirtas CD singlas**
# „Más“ (3:31)
# „Más“ (Instrumentinė versija)

**Remiksai**
# „Más (Remiksas)“ (3:49) (kartu su Tony Dize)

## Vaizdo klipas
Vaizdo klipas debiutavo 2009 m. lapkričio 13 d. Klipe vaidina tie patys aktoriai iš „Manos al Aire“.

Pirmiausiai rodoma Nelly su savo vaikinu pusryčiaujančius, tačiau vaikinas net nepažvelgia į Nelly. Naktį, kai jis grįžta Nelly jo laukia lovoje, tačiau jis vėl nekontaktuoja, lyg kažką slėptų. Vėliau rodomi svetainėje: vaikinas susirašinėja kompiuteriu, o Nelly skaito žurnalą. Kai jis palieka kambarį, Nelly pasižiūri į kompiuterį, ir supranta kad jis ją apgaudinėja. Ji jį paseka ir pamato jį su meiluže, kuri „Manos al Aire“ klipe buvo jų santykių psichologė. Ji išlipa iš mašinos ir susibara su savo vaikinu, ir vėl grįžta į savo automobilį.

## Dainos žodžiai
„Más“ yra daina apie santykių pablogėjimą, dainininkė nori daugiau (→ Más) jausmų, meilės, gyvenimo.. Furtado šią dainą apibūdina, kaip prarastą dainą apie meilę.

## Pasirodymas topuose

## Šaltiniai

## Nuorodos
* Vaizdo klipas Youtube svetainėje
Makedonijos futbolo federacija

**Makedonijos futbolo federacija** () – Šiaurės Makedonijos futbolo vykdomoji institucija, organizuojanti Makedonijos pirmąją lygą, Makedonijos futbolo taurę ir kuruojanti Makedonijos vyrų futbolo rinktinę.

## Istorija

Federacija įkurta 1949 m. 1994 m. tapo FIFA ir UEFA nare. Įsikūrusi Makedonijos sostinėje Skopjė.

Dabartinis federacijos prezidentas yra Muamed Sejdini.

## Nuorodos
* Oficiali svetainė
Maltos futbolo asociacija

**Maltos futbolo asociacija** (santr. *MFA*) – Maltos futbolo vykdomoji institucija, organizuojanti Maltos futbolo lygą, kuruojanti Maltos vyrų futbolo rinktinę, taip pat moterų ir jaunimo futbolo varžybas.

MFA nariais yra 51 vienas klubas, taip pat 7 kitos asociacijos, kaip antai Goco futbolo asociacija, kuri organizuoja varžybas futbolo klubams iš Goco salos, ar Maltos jaunimo futbolo asociacija, organizuojanti varžybas jaunimui iki 16 metų. Futbolo klubai suskirstyti į keturis divizionus.

Asociacija įsikūrusi netoli Mdinos miesto. Dabartinis asociacijos prezidentas yra Norman Darmanin Demajo.

## Istorija

Asociacija įkurta 1900 m. 1959 m. įstojo į FIFA. Po metų, t. y. 1960 m., tapo UEFA nare. 

## Nuorodos
* Oficiali svetainė
Jonas Licinijus

**Jonas Licinijus Namislovijus** (*Namyslovietis*, , , g. apie 1560 m. Namyslove – m. po 1633 m.) – Lietuvos Didžiosios Kunigaikštystės arijonų veikėjas, rašytojas, vertėjas.

## Biografija
1585–1592 m. arijonų mokyklos Vijoje rektorius. 1593–1601 m. dirbo mokykloje Naugarduke, Naugarduko arijonų bendruomenės ministras. Skleidė dešiniojo arijonizmo doktriną, neigė Jėzaus Kristaus dieviškąją kilmę, kristologijos klausimais polemizavo su A. Volanu. F. Socinio sekėjas, Grigaliaus iš Žarnovcų ir jėzuitų priešininkas. 1594 m. dalyvavo teologiniame dispute su M. Šmigleckiu. Dalyvavo arijonų sinoduose Liubline, Naugarduke, Rakove. 1615 m. ir 1630 m. pašalintas iš arijonų bendruomenės ir vėl priimtas. Buvo susitarimo tarp skirtingų tikybų šalininkas, parašė vieną svarbiausių arijonų istorijoje veikalų „Raginimas broliams evangelikams ministrams sudaryti greitą ir paprastą santarvę“ (A*d fratres ministros evangelicos pro ineunda concordia brevis et simplex* 1597 m.). Parašė mokyklai skirtą Aristotelio logikos santrauką „Aristotelio mokymo vadovas krikščionims mokiniams naudoti“ (*Instrumentum doctrinarum Aristotelicum in usum Christianorum scholanim exemplis*. 1586 m.), dorovinių sentencijų rinkinį „Sentencijos bendrai visiems naudoti“ (*Sententiae ad communem vitae usum* 1589 m.), knygą „Krikščionio žmogaus anatomija ir ekonomija“ (*Anatomia et Oeconomia hominis Christiani* 1592 m.), išvertė A. de Busbeko misijos į Turkiją aprašymą „Imperatoriaus Ferdinando oratoriaus trys kelionės“ (*Oratora cesarza Ferdynanda drogi trzy* 1597 m.), M. Čechovico Naujojo Testamento vertimo vienas redaktorių.

## Šaltiniai
Moldavijos futbolo federacija

**Moldavijos futbolo federacija** () – Moldovos futbolo vykdomoji institucija. Organizuoja Moldovos nacionalinę diviziją, taip pat žemesnes lygas, Moldavijos futbolo taurę ir kuruoja Moldavijos vyrų futbolo rinktinę.

## Istorija

Federacija įkurta 1990 m. Įsikūrusi Kišiniove. 1993 m. tapo UEFA nare, po metų buvo priimta į FIFA.

Dabartinis asociacijos prezidentas, praeityje buvęs futbolininkas, Pavel Cebanu. Pareigas eina nuo 1997 m. vasario 1 d.

## Nuorodos
* Oficiali svetainė
Lidicė

**Lidicė** (, ) – kaimas (5–0203 532584) Čekijos vakaruose, į rytus nuo Kladno, Kladno apskritis, Vidurio Čekijos kraštas. 435 gyventojų (2006 m.). 

## Istorija

Lidicė pirmą kartą paminėta 1318 m. Visą laiką buvo nedidelis kaimas. Po 1942 m. gegužės 27 d. pasikėsinimo į Čekijos ir Moravijos protektorių R. Heidrichą (birželio 4 d. jis mirė) vokiečių okupantai pradėjo keršto akciją prieš civilius gyventojus. Lidicės sunaikinimo planą, pritarus pačiam A. Hitleriui, parengė protektorato aukštas valdininkas K. H. Frankas. 1942 m. birželio 9 d. vakare Lidicę apsupo SS daliniai ir vokiečių policija. 173 vyrai buvo suvaryti į rūsius ir 1942 m. birželio 10 d. sušaudyti. Kiti gyventojai buvo sušaudyti vėliau arba išsiųsti į koncentracijos stovyklas (Lodzėje, Chelmne prie Nerevo, dab. Didžiosios Lenkijos vaivadija, Ravensbriuką). Iš viso žuvo 340 žmonių: 192 vyrai, 60 moterų ir 88 vaikai. kaimas buvo sulygintas su žeme; jo sunaikinimas įgavo tarptautinį atgarsį. 

Po karo į Lidicę sugrįžo 137 moterys ir 17 vaikų; Lidicė buvo atstatyta. Yra paminklas ir muziejus. 

## Šaltiniai
Nyderlandų karališkoji futbolo sąjunga

**Nyderlandų karališkoji futbolo sąjunga** (, santr. *KNVB*) – Nyderlandų futbolo vykdomoji institucija. Organizuoja futbolo lygas Eredivisie, Eerste Divisie, taip pat mėgėjų lygas, Nyderlandų futbolo taurę, kuruoja Nyderlandų vyrų futbolo rinktinę.

## Istorija

Sąjunga įkurta 1899 m. gruodžio 8 d. ir 1904 m. bei 1954 m. atitinkamai buvo viena iš FIFA bei UEFA steigėjų.

Sąjungos prezidento pareigas nuo 2008 m. eina Michael van Praag. Būstinė įsikūrusi į rytus nuo Utrechto.

## Nuorodos
* Oficiali svetainė
* Nyderlandų futbolo klubų istorija (olandų k.)
Norvegijos futbolo federacija

**Norvegijos futbolo federacija** (, santr. *NFF*) – Norvegijos futbolo vykdomoji institucija. Organizuoja Norvegijos aukščiausiąją futbolo lygą, taip pat žemesnes lygas, Norvegijos futbolo taurę, kuruoja vyrų, moterų ir jaunimo rinktines.

## Istorija

Asociacija įkurta 1902 m. balandžio 30 d. Nuo 2004 m. prezidento pareigas eina Yngve Hallèn. Generalinis sekretorius yra Karen Espelund.

1908 m. NFF tapo FIFA, 1954 m. – UEFA nare.

## Nuorodos
* Oficiali svetainė
Purvynė (Neringa)

**Purvynė** – šiauriausia Nidos gyvenvietės dalis ties Purvynės gatve. Senovėje buvusi atskira Purvynės gyvenvietė. Ši gyvenvietės dalis vietinių dar vadinama „ūkiniu sektoriumi“ dėl gausybės garažų ir Nidoje veikiančių įmonių bei kelių viešbučių sandėlių. Purvynėje yra Nidos lėktuvų kilimo ir tūpimo takas, dažniau vadinamas Nidos aerodromu, kuriame civilinė aviacija yra uždrausta dėl saugos reikalavimų neatitikimo.

## Istorija

Gyvenvietę 1830 m. įkūrė iš Naujųjų Naglių persikėlę atvykėliai. Ji įkurta ties Purvynės kalnu.

## Šaltiniai
Portugalijos futbolo federacija

**Portugalijos futbolo federacija** (, santr. *FPF*) – Portugalijos futbolo vykdomoji institucija. Organizuoja SuperLiga, Portugalijos antrą ir trečią divizijas, Portugalijos futbolo taurę, Portugalijos futbolo supertaurę, kuruoja Portugalijos vyrų futbolo rinktinę, moterų ir jaunimo varžybas, salės futbolą.

## Istorija

Federacija įkurta 1914 m. kovo 31 d. Įsikūrusi Lisabonoje. Nuo 1996 m. prezidento pareigas eina Gilberto Madaíl.

1923 m. tapo FIFA, 1954 m. – UEFA nare.

Portugalija 2004 m. birželio 12 – liepos 4 dienomis organizavo Europos futbolo čempionatą.

## Nuorodos
* Oficiali svetainė
Rumunijos futbolo federacija

**Rumunijos futbolo federacija** () – Rumunijos futbolo vykdomoji institucija. Organizuoja Liga I, Liga II, Liga III, Rumunijos futbolo taurę, Rumunijos futbolo supertaurę, kuruoja Rumunijos vyrų futbolo rinktinę, moterų ir jaunimo varžybas, salės futbolą.

## Istorija

Federacija įkurta 1909 m. Įsikūrusi Rumunijos sostinėje Bukarešte. Nuo 1923 m. yra FIFA, nuo 1954 m. – UEFA nare.

## Nuorodos
* Oficiali svetainė
Lielstraupė

**Lielstraupė** () – pastatų ansamblis Latvijoje, 24 km į vakarus nuo Cėsių, Straupės valsčius, Pargaujos savivaldybė.

## Paminklas
Lielstraupės ansamblį sudaro pilies rūmai su bokštu, bažnyčia, varpinė, viduramžių kapinės su akmeniniu kryžiumi, gynybinės sienos. Pilies rūmai pastatyti XIII a. antroje pusėje, 1684 m. pristatytas bokštas, 1743 m. rūmai įgavo baroko bruožų, po 1905 m. gaisro restauruoti (architektas V. L. N. Bokslafas). XX a. pradžioje pakito rūmų interjeras: įrengti barokiniai mediniai laiptai ir durys, krosnys pakeistos naujomis. 1970 m. pilis iš dalies renovuota.

Bažnyčia pastatyta XIII a., 1681–1684 m. restauruotas eksterjeras. 1730 m. trinavė bažnyčios erdvė transformuota į halinę, 1739 m. sukurtos medinės lubos, dekoruotos tapytais akanto lapų ir gėlių motyvais, 1938 m. jos uždengtos medinėmis voliutomis, kurias laiko akmeniniai piliastrai ir konsolės (architektas P. Arendsas).

1744 m. pilies kieme pastatyta medinė varpinė.

## Istorija
1227 m. Henriko Latvio Kronikoje minima kaip Idumėjos (*lyvių kalba* *Vidumaa*) centras. 1260–1723 m. Lielstraupė priklausė Rosenų šeimai, vėliau kurį laiką buvo grafo P. de Lasio nuosavybė. Pilis nukentėjo Švedų tvano metu.

## Šaltiniai

## Nuorodos
* Lielstraupe medieval castle. Ambermarks
Liepajas Metalurgs AS

**Liepajas Metalurgs AS** () – Latvijos metalurgijos bendrovė, vienintelė Baltijos šalyse metalurgijos įmonė Liepojoje. Lydo plieną, gamina plienines armatūras, vinis (apie 250 rūšių), vielą, lieja įvairių gaminius iš ketaus, plieno, bronzos ir žalvario.

## Istorija
1882 m. vokiečių pramonininkai D. ir A. Bekeriai su partneriais įkūrė vielos ir vinių fabriką, kuriam ruošiniai gaminiams iš pradžių buvo atvežami. 1887 m. fabrikas pradėjo perdirbti metalo laužą. Po Pirmojo pasaulinio karo fabrikas pervadintas „Šiaurės vakarų metalurgijos, mechanikos ir laivų statybos gamykla“, joje dirbo – 3000 darbuotojų. 1923 m. įmonė pradėjo lydyti ketų. 1929 m. tapo „Liepojos vielos gamykla“, po Antrojo pasaulinio karo – gamykla „Sarkanais metalurgs“. 1955 m. pradėjo gaminti skardines čerpes, 1956 m. – cinkuotą skardą, 1960 m. – valcuotuosius gaminius. 1991 m. tapo akcine bendrove. 2007 m. apyvarta 221,5 mln. latų, dirbo 2650 darbuotojų. 

## Šaltiniai

## Nuorodos
*A/S Liepājas metalurgs svetainė
Bear Grylls

**Edvardas Maiklas Grylzas** (, g. 1974 m. birželio 7 d.) yra britų avantiūristas, rašytojas ir televizijos žvaigždė. Geriausiai žinomas dėl savo dokumentinių laidų *[[Born Survivor]]* ir *[[Man vs. Wild]]* (Europoje žinoma kaip Ultimate Survival). Jis taip pat yra vienas iš jauniausių britų, kurie įkopė į Everesto kalną. Bear Grylls tai padarė būdamas 23 metų.

## Asmeninis gyvenimas
Iki ketverių metų Grylls augo Donaghadee mieste šiaurinėje Airijoje, kai jis ir jo šeima išsikraustė į Bembridžą Vaito Saloje. Jis yra politiko Sero Michael Grylls ir Sarah Ford sūnus. Jo šeimoje buvo gausu politikų, dėstytojų, karių ir dvasininkų.

Grylls mokėsi Etono koledže ir Londono universitete. Jis išmoko kopinėti ir buriuoti iš savo tėvo, kai dar buvo visiškai jaunas. Bear turi antro *dan* lygio juodą diržą Kyokushin karate. Šiuo metu jis praktikuoja jogą ir ninjutsu. Nuo aštuonerių metų Bear Grylls aktyviai dalyvauja skautų veikloje. Kalba anglų, ispanų ir prancūzų kalbomis. Grylls yra krikščionis ir apibūdina savo tikėjimą, kaip savo gyvenimo "stuburą".
Bear susituokė su Cannings Knight 2000 metais. Jie turi tris sūnūs: Jesse, Marmaduke ir Huckleberry.

## Televizija
Bear Grylls yra išgyvenimo ekspertas, tai jis parodo savo paties kurtose dokumentinėse laidose. Discovery kanalo rodomoje laidoje Ultimate Survival jis demonstruoja savo gebėjimus išgyventi įvairiose pasaulio vietose – nuo dykumų iki Sibiro gūdumos.

## Nuorodos
* Asmeninis puslapis
Optimist

**Optimist** – viena populiariausių mažųjų sportinių jachtų klasių pasaulyje. Naudojama daugiau negu 120 šalių.

Šiomis jachtomis pradeda buriuoti patys jauniausi ir mažiausi buriuotojai – vaikai, kadangi yra svorio bei amžiaus cenzas – 16 metų, peržengę tam tikro svorio arba šio amžiaus ribą vaikai turi rinktis kitos klasės jachtas: lazer, europa, cadet ir daugelį kitų paplitusių sportinių jachtų pasaulyje.

## Techniniai duomenys
* Ilgis: 2,36 m
* Plotis: 1,13 m
* Vaterlinijos ilgis: 2,13 m
* Stiebo aukštis: 2,26 m
* Groto plotas: 3,3 m²
* Svoris: 35 kg

## Lietuva

Lietuvoje šiomis jachtomis pradėta buriuoti dar 1971 m. Sovietmečiu respublikoje vykusiose regatose dalyvaudavo 20-40 sportininkų. Regatas organizuodavo „Nemuno“, vėliau „Žalgirio“ draugijos. Dabar, daugiausia, veikla vykdoma klubuose. Tradiciškai stipriausi būdavo Kauno ir Nidos buriavo mokyklų sportininkai. Ši jachtų klasė buvo populiari ir Vilniuje bei Klaipėdoje.

Lietuvos Optimistų asociacija gyvuoja nuo 1995 metų. Tikslas – dalyvauti oficialiose ISAF regatose ir čempionatuose. Pirmasis LOA prezidentas – Rimantas Stropus.

Dabartinei – Lietuvos Optimist jachtų klasės buriuotojų asociacijai (LOJKBA), perregistruotai 2005 m. gegužės 31 d., vadovauja prezidentas, buvęs ilgametis Lietuvos rinktinės narys „FD“ („Skrajojančio olando“) bei „Soling“ olimpinėse, taip pat ir „Cadet“, „420“, „470“ klasėse, Arūnas Burkšas. Prasiplėtė asociacijos tikslai – be dalyvavimo kontinento ir planetos čempionatuose, vystyti, plėsti, propaguoti buriavimo sportą, rūpintis Lietuvos vaikų ir jaunimo užimtumu, tvirtėjimu, jūrinių tradicijų puoselėjimu.

Iki Lietuvos nepriklausomybės atkūrimo, tuometiniuose Tarybų Sąjungos čempionatuose du lietuvių „Optimistai“ yra iškovoję aukso medalius: 1975 m. Gintaras Jaškūnas (Vilnius) ir 1978 m. Šarūnas Abraitis (Kaunas).

Visi ligšioliniai Lietuvos olimpiečiai – buvę aukšto lygio Optimist vairininkai. Labai aukštas Gintarės Volungevičiūtės pasiekimas – sidabro medalis Laser Radial klasėje 2008 m. Pekino Olimpinėje regatoje. Ji – keliskart Lietuvos čempionė „Optimist“ klasėje. Europos ir Pasaulio čempionas Laser Radial klasėje, olimpietis Raimondas Šiugždinis savo laiku taip pat buvo nepralenkiamas „Optimistas“ Lietuvoje. Šių dienų, po Nepriklausomybės atkūrimo (nuo 1990 m.), kol kas geriausias Lietuvos Optimist klasės pasiekimas – kauniečio Marčio Pajarsko 12 vieta 2008 m. Europos Čempionate Italijoje.

Šiai dienai Lietuvos OJKBA vienija virš 100 jaunųjų buriuotojų. Ypač aktyvūs optimistais buriuojantys ir nacionalinėse bei tarptautinėse regatose dalyvaujantys Kauno, Klaipėdos ir Neringos miestų klubų nariai. Nacionalinėse varžybose dalyvauja ir Vilniaus, Šiaulių, Platelių, Marijampolės jaunieji buriuotojai.

Kiekvienais metais Lietuvos OJKBA ir LBS pastangomis ir lėšomis Lietuvos „Optimistų“ rinktinė dalyvauja Europos čempionatuose, planuojama dalyvauti ir Pasaulio čempionatuose, rengiamuose Europoje.

## Šaltiniai

## Nuorodos
* Lietuvos buriuotojų sąjungos tinklalapis
* Lietuvos optimist jachtų asociacija
Eurolines

**Eurolines** – tarptautinė Europos tolimųjų autobusų reisų bendrovė. Įkurta 1985 m. Briuselyje. Turi ~500 galinių stočių 25-iose Europos valstybėse. Tai nėra centralizuota bendrovė, o įvairių Europos susisiekimo bendrovių tinklas. Jam priklauso 32 bendrovės. Pavyzdžiui, Jungtinėje Karalystėje *Eurolines* yra administruojama bedrovės „National Express Group“, Airijoje – „Bus Éireann“, Lietuvoje – „Kautra“.

Vyksta tiek tolimais reisais (pvz., Ryga-Miunchenas), tiek nacionaliniais (pvz., maršrutu Kaunas-Biržai).

## Nuorodos

* Eurolines svetainė
Kautra

**Kautra** – viena didžiausių Lietuvos keleivių vežėjų, Kauno įmonė (UAB). Dabartiniu pavadinimu veikia nuo 1995 m. Bendrovės užuomazgos siekia 1934 m.

Įmonė aptarnauja daugiau nei 120 maršrutų Lietuvoje ir užsienyje. Per metus pervežama apie šešis milijonus keleivių. Eksploatuojama virš 300 autobusų ir mikroautobusų visoje Lietuvoje.

Keleivius gabena tarpmiestiniais ir vietiniais maršrutais Lietuvoje, taip pat ir į užsienio valstybes. „Kautra“ yra Europos tarptautinių autobusų maršrutų tinklo Eurolines narė. Bendrovė yra sukūrusi centralizuotą siuntų paskirstymo sistemą autobusais Lietuvoje bei įjungusi į ją didžiąją dalį šalies keleivių vežėjų.

Bendrovės dukterinė įmonė UAB „Kautros keltuvai“ aptarnauja Druskininkų lynų kelią.

## Istorija
1934 m. vasario 8 d. Kauno miesto taryba priėmė sprendimą „Įsteigti autobusų įmonę keleiviams vežioti Kauno mieste“.

1935 m. savivaldybė pradėjo organizuoti autobusų eismą į priemiesčius.

1939 m. įmonėje jau dirbo 454 darbuotojai, buvo 70 autobusų, daugiausiai Mercedes Benz firmos. Iš užsienio autobusų pirkti nereikėjo, jie buvo surenkami Šančiuose. Karas nutraukė autobusų eismą.

1945 m. keli autobusai pradėjo kursuoti maršrutu Rotušė–Panemunė.

1947 m. pirmieji du autobusai išvyko į pirmą reisą maršrutu Kaunas–Šiauliai. Kasmet didėjo mašinų, darbuotojų ir keleivių skaičius, plėtėsi įmonės teikiamų maršrutų geografija.
Per šį laikotarpį kelis kartus keitėsi įmonės pavadinimas, naudojama technika, darbo metodai.

1995 m. balandžio 11 d. Kauno miesto valdybos potvarkiu įmonė reorganizuota į UAB „Kautra“.

Nuo 2008 m. bendrovei priklauso Alytaus autobusų parkas, nuo 2010 m. sausio 1 d.Prienų autobusų parkas.

Nuo 2010 m. vasario 1 d. UAB Kautra aptarnauja Druskininkų miesto ir priemiesčio autobusų maršrutus.

2009 m. UAB „Kautra“ pelnė „Lietuvos metų vežėjo 2009“ titulą transporto lyderių rinkimuose.


Kautra autobusas Nidoje.JPG|Kompanijos mikroautobusas Nidos autobusų stotyje
Kautra bus.JPG|„Kautros" autobusas
KAUTRA Scania Touring bus in Bergen.jpg|„Kautros" autobusas


## Šaltiniai

## Nuorodos

* Oficiali svetainė
Himalajinis rudasis lokys

**Himalajinis rudasis lokys** (*Ursus arctos isabellinus*) – rudojo lokio porūšis.

Kitaip dar vadinamas *Himalajų raudonuoju lokiu*, *Dzu-Teh*. Spėjama, kad himalajinis rudasis lokys gali būti legendų apie sniego žmogų pagrindas.

## Aprašas
Himalajiniai rudieji lokiai pasižymi lytiniu dimorfizmu. Patinų kūno ilgis – 1,5-2,2 m, patelių – 1,37-1,83 m. Kailio spalva smėlinė ar raudonrudė.

## Paplitimas
Himalajiniai rudieji lokiai aptinkami Himalajų priekalnėse ir šiauriniame Pakistane, bet neperžengia Dačiamo nacionalinio parko ir Kašmyro. Deosajaus nacionaliniame parke yra 65 himalajiniai rudieji lokiai.

## Elgsena ir ekologija
Šio porūšio lokiai žiemos miegu užmiega maždaug spalio mėn. ir atsikelia iš žiemos miego balandį ar gegužį. Lokiai paprastai miega savo guolyje ar urve.

### Mityba
Himalajiniai rudieji lokiai yra visaėdžiai, ėda varpines žoles, šaknis, vabzdžius ir smulkius žinduolius. Jie medžioja ir stambius žinduolius, tokius kaip avys, naminės ožkos.

## Aplinkosauginė būsena
Indijos Laukinių gyvūnų apsaugos įstatymas draudžia tarptautinę prekybą šiais lokiais.

## Nuorodos

* Schwarz E. (1940) Status and Affinities of the Bears of Northeastern Asia. In: *Journal of Mammalogy*.
* Ogonev S.I. (1932) The mammals of eastern Europe and northern Asia, vol. 2, pp. 11-118. Moscow.
* Pocock R.I (1932) The Black and Brown Bears of Europe and Asia. Part 1. In: *Journal or Bombay Natural History Society.*, vol. 35, no. 4, pp. 772–823, figs 1-11. July 15th 1932.
* Pasitschniak M. (1993) Ursus arctos.
* Jackson J.A. (1954) More than Mountains, Chapter 10 (pp 92) & 11, In: *Prelude to the Snowman Expedition & The Snowman Expedition*, George Harrap & Co, 1954
* Izzard R (1955) The Abominable Snowman Adventure. Hodder and Staoughton, 1955. (detalus *Daily Mail* korespondento pasakojimas apie 1954 m. ekspediciją sniego žmogui ieškoti)
* Charles Stonor, „The Sherpa and the Snowman“, recounts the 1955 Daily Mail „Abominable Snowman Expedition“ by the scientific officer of the expedition, this is a very detailed analysis of not just the „Snowman“ but the flora and fauna of the Himalaya and its people. Hollis and Carter, 1955.
* John A. Jackson, „Adventure Travels in the Himalaya“  Chapter 17, „Everest and the Elusive Snowman“, 1954 updated material, Indus Publishing Company, 2005.
* Bear species found in India
Tarptautinė telekomunikacijų sąjunga

**Tarptautinė telekomunikacijų sąjunga** (**TTS**; ) – seniausia vis dar egzistuojanti JTO dukterinė organizacija. Ji buvo įkurta kaip *Tarptautinė telegrafo sąjunga* 1865 metų gegužės 17 dieną Paryžiuje. Jau beveik 145 metus TTS koordinuoja pasaulinį radijo ryšio spektro naudojimą, skatina tarptautinę kooperacija satelitų orbitų pasirinkimo atžvilgiu, taip pat prisidėjo prie komunikacijų sistemos tobulinimo besivystančiose pasaulio šalyse.

TTS taip pat organizuoja tarptautines ir regionines parodas bei forumus, tokius kaip „ITU TELECOM WORLD“, kuriuose idėjomis dalintis susirenka įtakingi valstybių bei telekomunikacijų industrijos atstovai.

TTS veiklos kryptys labai įvairios: nuo interneto iki naujausių belaidžių telekomunikacijos technologijų, nuo oro ir jūrinės navigacijos iki radijo astronomijos ir satelitais grįstos meteorologijos.

TTS būstinė yra įsikūrusi Ženevoje, Šveicarijoje, organizaciją sudaro 191 šalys narės bei apie 700 telekomunikacijų sektoriaus atstovų.

## TTS padaliniai

**Radijo-komunikacijos padalinys (ITU-R)**: reguliuoja tarptautinį radijo dažnių spektrą ir satelitų orbitas.

**Standartizacijos padalinys (ITU-T)**: TTS padalinys, kurio pagrindinė užduotis vienodų standartų išlaikymas šalyse narėse.

**Vystymosi padalinys (ITU-D)**: įkurtas padėti sukurti nešališką, tvarų ir prieinamą priėjimą prie informacijos bei komunikacinių technologijų.

**Generalinis Sekretoriatas**, kuriam vadovauja generalinis sekretorius, atlieka kasdienius TTS ir jos padalinių sprendimus.

## Vadovybė

TTS yra valdoma generalinio sekretoriaus, kurį šalys narės renka ketverių metų kadencijai.

2006 metais Antalijoje, Turkijoje, TTS šalys narės išrinko dr. Hamadoun Touré iš Malio naujuoju sąjungos generaliniu sekretoriumi.

## TTS direktoriai ir generaliniai sekretoriai

## Narystė
TTS nare gali tapti bet kuri *[[de jure]]* pripažinta valstybė. Organizacijos veikloje taip pat gali dalyvauti ir privačios bendrovės, tokios kaip: ryšio tiekėjai, komunikacijų įrangos gamintojai, privatūs investuotojai, tyrimų organizacijos, tarptautinės ir regioninės telekomunikacijų organizacijos.

## Nuorodos
* Oficiali TTS svetainė
* TTS istorija iš jų oficialios svetainės
* TTS „Telecom World 2009“ parodos informacija 

## Išnašos
Hamadoun Touré

**Hamadoun Touré** (g. 1953 m. rugsėjo 3 d.) – Malio visuomenės veikėjas, vienos iš JTO dukterinių organizacijų – Tarptautinės telekomunikacijų sąjungos generalinis sekretorius. Nuo 2007 m. jis remia „Connect Africa" iniciatyvą, 55 milijardų dolerių projektą, skirtą Afrikos telekomunikacijų sistemos modernizavimui.

## Biografija
Studijavo Sankt Peterburgo valstybiniame telekomunikacijų universitete, kur įgijo magistro laipsnį elektros inžinerijoje, bei Maskvos techniniame ryšių ir informatikos universitete, kur apgynė disertaciją, filosofijos mokslų daktaras.

Vedęs, turi 4 vaikus.

## Šaltiniai